คลังเด็ดปีก การบินไทยชงครม.เลิกผูกขาดซื้อตั๋วแพง
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

โพสต์ทูเดย์ — คลังดัดหลังการบินไทยโก่งราคาตั๋วข้าราชการ ชง ครม.ดันใช้โลว์คอสต์แทน 
นายรังสรรค์ ศรีวรศาสตร์ อธิบดีกรมบัญชีกลาง เปิดเผยว่า ขณะนี้กรมบัญชีกลางกำลังเข้าไปตรวจสอบค่าใช้จ่ายเดินทางผ่านเครื่องบินโดยสารของหน่วยราชการ หลังพบว่าค่าใช้จ่ายในการเดินทางของข้าราชการที่ซื้อตั๋วกับบริษัท การบินไทย สูงมากเมื่อเทียบกับสายการบินอื่น จึงมีแนวคิดที่จะขอคณะรัฐมนตรี (ครม.) แก้ไขมติ ครม. ก่อนหน้าที่กำหนดให้ข้าราชการเลือกใช้บริการของการบินไทยเป็นอันดับแรก หรือสามารถใช้สายการบินอื่นได้ หากเห็นว่าราคาโดยสารถูกกว่า 25% ขึ้นไป
ทั้งนี้ การขอแก้ไขมติ ครม. ของกรมบัญชีกลาง จะเปิดช่องให้ข้าราชการสามารถเลือกใช้สายการบินอื่นได้ หากเห็นว่ามีราคาถูกกว่าการบินไทย โดยทบทวนเกณฑ์ราคาจากเดิมที่ระบุให้หาตั๋วจากบริษัทเอกชนรายอื่นที่ถูกกว่า 25% เหลือ เพียง 10% รวมถึงการสนับสนุนให้การเดินทางภายในประเทศหันไปใช้บริการสายการบินต้นทุนต่ำ (โลว์คอสต์) ซึ่งมีค่าใช้จ่ายถูกกว่าการบินไทยประมาณครึ่งหนึ่งอยู่แล้ว 
“มติ ครม.ขณะนั้นต้องการให้สนับสนุนการบินไทย ในฐานะที่เป็นรัฐวิสาหกิจและคลังถือหุ้นอยู่ส่วนหนึ่ง แต่กลับพบว่าการเดินทางกับการบินไทยมีค่าใช้จ่ายที่สูงมาก บางเส้นทางชาร์จเกือบเท่าตัว อย่างยุโรป ที่บางสายการบินคิดเฉลี่ย 3 หมื่นบาท แต่การบินไทยกลับคิดในอัตรา 56 หมื่นบาท ซึ่งรัฐก็ต้องสิ้นเปลืองงบประมาณมากขึ้น” นายรังสรรค์ กล่าว
อธิบดีกรมบัญชีกลาง กล่าวว่า ในแต่ละปีมีการเบิกเงินจากงบ ประมาณค่าตั๋วเครื่องบินประมาณกว่า 1,000 ล้านบาท หากสามารถลดค่าใช้จ่ายลงเหลือครึ่งหนึ่งได้ก็จะเป็นผลดีต่อรายจ่ายงบประมาณ โดยเฉพาะการเดินทางในประเทศ 
ดังนั้น กรมบัญชีกลางอาจต้องเปิดเจรจากับการบินไทย เพื่อขอลดค่าตั๋วการบินไทยลง หากการบินไทยไม่เห็นด้วย ก็จำเป็นต้องยกเลิกสิทธิพิเศษที่ ครม.เคยให้ไว้